
A személyiség Cloninger-féle modellje, mint befolyásoló tényező a munkafüggőséggel, kiégéssel és szerhasználattal összefüggésben

Kulcsszavak: munkafüggőség; kiégés; szerhasználat; TCM; viselkedéses függőség
Kutatásunk célja annak vizsgálata volt, hogy milyen biológiailag meghatározott személyiségvonások lehetnek hatással a munkafüggőség kialakulására bizonyos egyéneknél. A kutatás kérdésfeltevésének idejében fellelhető adatok alapján a Cloninger-féle Temperamentum és Karakter Modell és munka-addikció kapcsolatáról átlagpopuláció esetében nem állt rendelkezésünkre megfelelő mennyiségű információ. Kutatásunkban ezért a cloningeri személyiségmodell befolyását vizsgáltuk a munkafüggőséggel, kiégéssel és szerhasználattal való összefüggésében, illetve utóbbi változók egymásra való hatását elemeztük. A vizsgálati minta 100 (65 nő, 35 férfi; átlag életkor = 40,9 év), többségében aktív munkavállaló (N = 98) főből állt. A vizsgálathoz a Temperamentum és Karakter Kérdőív rövidített magyar változatát, a Bergen Munkafüggőség Skálát, az Oldenburg Kiégés Kérdőív módosított változatát és egy saját szerhasználati kérdőívet alkalmaztunk, mely tartalmazta az AUDIT kérdőív első három kérdését. Az eredmények alapján azt találtuk, hogy a Kitartás temperamentum- és a Transzcendencia élmény karakterfaktora szignifikánsan befolyásolták a munkafüggőség mértékét. Utóbbi pedig a kiégés mértékére volt pozitív befolyással. A kiégés hatással volt a napi cigarettafogyasztásra. Többek között megállapítottuk tehát, hogy a fáradtság és frusztráció ellenére való viselkedésgátlás elmaradása, illetve az egyén belemerülési és identifikációs képessége egyaránt kockázati tényezők a munkafüggőség tekintetében.
A pályamunka eredményei teljes mértékben a szerző eredményeinek tekinthetők, ugyanis jelen kutatást önállóan, azaz nem kutatócsoportban való részvétellel végezte.



